Document ID: 32004D0550

KOMISJONI OTSUS,
13. juuli 2004,
millega muudetakse otsust 2003/828/EÜ lammaste katarraalse palaviku vastu vaktsineeritud ohustatud tsoonidest pärit loomade liikumise osas
(teatavaks tehtud numbri K(2004) 1925 all)
(EMPs kohaldatav tekst)
(2004/550/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 20. novembri 2000. aasta direktiivi 2000/75/EÜ, millega kehtestatakse erisätted lammaste katarraalse palaviku tõrjeks ja likvideerimiseks, (1) eriti selle artikli 9 lõike 1 punkti c,
ning arvestades järgmist:
(1)
Komisjoni 25. novembri 2003. aasta otsus 2003/828/EÜ ohustatud tsoonide ja järelevalvetsoonide kohta seoses lammaste katarraalse palavikuga (2) võeti vastu, pidades silmas mõjutatavates piirkondades valitsevat olukorda seoses lammaste katarraalse palavikuga. Kõnealuses otsuses piiristatakse vastavalt konkreetsetele epidemioloogilistele olukordadele ohustatud tsoonid ja järelevalvetsoonid (“kitsendustega tsoonid”) ning sätestatakse tingimused erandite lubamiseks direktiivis 2000/75/EÜ sisalduvast väljaviimiskeelust (“väljaviimiskeeld”) loomade liikumise osas nendest tsoonidest välja ja läbi nende tsoonide.
(2)
Rahvusvaheline episootiaamet (OIE) korraldas 26.-29. oktoobril 2003 lammaste katarraalse palaviku sümpoosioni. Kõnealuse sümpoosioni üheks järelduseks oli, et loomad võivad liikuda nakatunud tsoonist lammaste katarraalsest palavikust vabasse tsooni, kujutamata viiruse levimise ohtu, kui neid on vaktsineeritud vähemalt kuu aega enne liikumiskuupäeva, tingimusel et kasutatud vaktsiin hõlmab kõiki päritolupiirkonnas esinevaid serotüüpe.
(3)
Võttes arvesse kõnealust järeldust, muudeti 2003. aasta viimasel kvartalil valitsenud olukorra põhjal otsusega 2004/34/EÜ otsuses 2003/828/EÜ sätestatud tingimusi vaktsineeritud loomade liikumise suhtes, et lubada sellist liikumist, nõudmata viiruse leviku lakkamist päritolupiirkonnas või nakkusekandjate aktiivsuse lakkamist sihtpiirkonnas. Sellest olenemata nähti kõnealune võimalus otsusega 2003/828/EÜ, mida on muudetud otsusega 2004/34/EÜ, ettevaatusabinõuna ette ainult siseriikliku liikumise suhtes aladelt, kus loomi oli vaktsineeritud vastavalt asjaomase liikmesriigi pädeva asutuse poolt vastuvõetud programmile.
(4)
Pärast 2003/2004. aasta talvel läbiviidud kolmandat vaktsineerimiskampaaniat ja viiruse leviku üldist vähendamist kõigis asjakohastes kitsendustega tsoonides on nüüd võimalik kaaluda üldtingimusi vaktsineeritud loomade siseriikliku liikumise osas mistahes kitsendustega tsoonidest, võtmata arvesse allesjäänud viiruse levikut päritolualal. Ettevaatusabinõuna peaksid loomad olema sellest olenemata pärit karjadest, mis on vaktsineeritud vastavalt asjaomase liikmesriigi pädeva asutuse poolt vastuvõetud programmile, ning epidemioloogiliselt asjakohase sihtala nakkusekandjate jälgimisprogramm ei tohiks ilmutada täiskasvanud Culicoïdes imicola aktiivsust.
(5)
Otsuse 2003/828/EÜ artikli 3 lõige 1 võimaldab väljaviimiskeelu erandeid loomade, nende sperma, munarakkude ja embrüote siseriiklikele saadetistele ning seda kohaldatakse Prantsusmaa ja Itaalia teatud kitsendustega tsoonidele. Samuti on asjakohane parandada oluline viga seoses Hispaania eksliku väljajätmisega selle otsuse artikli 3 lõikest 1.
(6)
Seepärast tuleks otsust 2003/828/EÜ vastavalt muuta.
(7)
Käesoleva otsusega ette nähtud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2003/828/EÜ muudetakse järgmiselt.
1.
Artikli 3 lõiked 1 ja 2 asendatakse järgmisega:
“1. Loomade, nende sperma, munarakkude ja embrüote siseriiklikele saadetistele I lisas sätestatud kitsendustega tsoonist tehakse väljaviimiskeelu erandeid juhul, kui loomad, nende sperma, munarakud ja embrüod vastavad II lisas sätestatud tingimustele, või Hispaania, Prantsusmaa ja Itaalia puhul, kui need vastavad lõikele 2, või Kreeka puhul, kui need vastavad lõikele 3.
2. Hispaanias, Prantsusmaal ja Itaalias teeb pädev asutus lõikes 1 osutatud siseriiklikele saadetistele väljaviimiskeelu erandeid juhul, kui:
a)
loomad on pärit karjast, mis on vaktsineeritud vastavalt pädeva asutuse poolt vastu võetud programmile;
b)
loomi on vaktsineeritud rohkem kui 30 päeva ja vähem kui aasta enne lähetuskuupäeva epidemioloogiliselt asjakohasel päritolualal esineva(te) või esineda võiva(te) serotüübi (serotüüpide) vastu;
c)
nakkusekandjate järelevalveprogramm epidemioloogiliselt asjakohasel sihtalal ei ole ilmutanud täiskasvanud Culicoïdes imicola aktiivsust.”
2.
I lisa asendatakse käesoleva otsuse lisa tekstiga.
Artikkel 2
Käesolevat otsust kohaldatakse alates 5. augustist 2004.
Artikkel 3
Käesolev otsus on adresseeritud liikmesriikidele.
Brüssel, 13. juuli 2004

Labels: 0
8
6